كشف عادل الدفوف، مدير شركة للخياطة السريعة بمدينة طنجة، والعضو فالجمعية المغربية لقطاع النسيج والألبسة، أن الوحدة الصناعية اللي ماتو فيها 28 عامل بسبب تسرب الأمطار ليها، قانونية وبوراقها. وتساءل الدفوف، فتصريح خص بيه موقع “كود”، كيفاش ممكن تكون الوحدة الصناعية سرية، وهي كتخدم المئات ديال الناس، اللي كيدخلو ويخرجو منها يوميا، “بالعكس، الوحدة مرخصة وكتوفر على جميع الوثائق القانونية ديالها، وكتوفر على رقم فالسجل التجاري، وعندها “لاسينيسيس” ومديكلاريا بالناس، وكتخلص الضرائب اللي عليها”. وأكد أن المشكل اللي وقع كتحملو الوزارة الوصية اللي ماقامتش بالدور ديالها كيف قال، بحيث الوحدة جاية فلاكاف، والبنية التحتية ماسيبورطاتش الما دالشتا اللي تجمع، و”انا بيدي واجهت هذ المشكل ديال الفيضانات سنة 2017 فعهد وزير الداخلية محمد حصاد، وشركتنا كاينة فالمنطقة الصناعية ومعروفة وكنخدمو مع مراكز عالمية، وكانو تدخلو السلطات وتصلح المشكل”، حسب هضرتو. وحول مدى قانونية هذ الوحدة الصناعية الموجودة فحي سكني، كيقول الدفوف: “مجموعة من المعامل كاينة فأحياء سكنية، وهذا كيدخل فإطار معامل القرب، بحيث كيمكن تكون قريبة من اللي كيشتغلو فيها وستهل ليهم مامورية التنقل ليها، إلى بغاو يديو ولادهم للمدرسة او يقضيو شي غرض...”، كيف قال. وبخصوص واش ظروف الصحة والسلامة كانت متوفرة، كيقول الدفوف: “هذا شغل الوزارة والمراقبين، ويكون محضر ويشوفو واش كاينين منافذ الإغاثة، واش كاينة تهوية وإنارة، وواش ظروف العمل سليمة وآمنة...” 
فاجعة معمل طنجة. مهني النسيج الدفوف لـ”كود”: هاد الوحدة الصناعية قانونية وماشي سرية.. وهذشي وقع بسبب ضعف البنية التحتية والوزارة اللي كتحمل المسؤولية